Predkladacia správa

Slovenská republika ako samostatný subjekt medzinárodného práva plní úlohy vyplývajúce z medzinárodných zmlúv a dohôd. Je viazaná bilaterálnymi zmluvami o režime a spolupráci na spoločných štátnych hraniciach, ktoré má uzatvorené so všetkými susednými štátmi s výnimkou Rakúska.
Uvedené bilaterálne zmluvy zakotvili inštitút hraničných splnomocnencov, ktorí sú zodpovední za realizáciu medzinárodných zmlúv týkajúcich sa štátnych hraníc, riešenie incidentov, mimoriadnych udalostí a všetkých problémov týkajúcich sa štátnych hraníc.
Na základe týchto zmlúv vláda Slovenskej republiky vymenúva hlavného hraničného splnomocnenca Slovenskej republiky a zástupcov hlavného hraničného splnomocnenca. Vláda Slovenskej republiky na svojom zasadnutí dňa 13. februára 2003 uznesením č. 126 schválila Štatút hlavného hraničného splnomocnenca Slovenskej republiky (ďalej len štatút). 
Z organizačných zmien úradu hraničnej a cudzineckej polície Ministerstva vnútra Slovenskej republiky vyplynula potreba zmeny štatútu. Z toho dôvodu predkladám návrh na zmenu štatútu. 

V zmysle článku 2 odseku 2 schváleného štatútu predkladám návrh na vymenovanie:

1.	riaditeľa úradu hraničnej a cudzineckej polície Ministerstva vnútra Slovenskej republiky plk. JUDr. Tibora Maka
           do funkcie hlavného hraničného splnomocnenca Slovenskej republiky
2.	zástupcu riaditeľa úradu hraničnej a cudzineckej polície Ministerstva vnútra Slovenskej   republiky plk. Mgr. Imricha Schlossera 
      do funkcie zástupcu hlavného hraničného splnomocnenca Slovenskej republiky.

Predložený materiál nemá finančný, ekonomický a environmentálny vplyv a ani vplyv na zamestnanosť a podnikateľské prostredie.